## Ruth Merino es reunix amb la presidenta de la Unió Professional de València per a reforçar la col·laboració institucional

*** La consellera d’Hisenda rep l’entitat, que agrupa 44 col·legis professionals de la província, per a explorar vies de cooperació en àmbits com la simplificació administrativa**

La consellera d’Hisenda, Ruth Merino, ha mantingut una reunió, junt amb el director general d’Economia, Francisco José Soria, amb la presidenta de la Unió Professional de València (UPdV), Angélica Gómez, per a explorar vies de col·laboració institucional entre la Generalitat i els col·legis professionals de la província de València.

Durant la trobada amb esta entitat, que agrupa 44 col·legis professionals de la província, la responsable d’Hisenda ha destacat el paper dels col·legis professionals com a actors estratègics en la modernització dels servicis públics, especialment en àmbits com la validació documental, la tramitació electrònica i l’assessorament tècnic especialitzat.

A més de repassar els nombrosos exemples que ja hi ha de la col·laboració dels col·legis professionals amb l’Administració valenciana, la trobada ha servit per a explorar noves vies en el marc d’iniciatives com el règim d’ens habilitats i les entitats col·laboradores de certificació, ferramentes previstes en la normativa de simplificació administrativa de la Generalitat per a agilitzar procediments i garantir la qualitat en la prestació de servicis.

La reunió ha permés també intercanviar impressions sobre qüestions relacionades amb l’accés i l’exercici de les professions col·legiades en la Comunitat Valenciana, en vista de les anàlisis tècniques elaborades en matèria de competència i regulació. En este sentit, s’ha recordat que els informes elaborats per la Comissió de Defensa de la Competència de la Comunitat Valenciana, en el marc de les seues funcions consultives o de promoció, tenen caràcter tècnic i no suposen una posició institucional de la Generalitat, ja que no són vinculants.

Finalment, la consellera ha valorat el paper dels col·legis professionals en el reforç de qualitat dels servicis i en la millora de l’exercici professional en sectors regulats, i ha subratllat la contribució que fan a l’interés general.

Fecha: 30/04/2025